Talle vrae ná bekende diereliefhebber se ‘selfdood’Annel Snyman (38) saam met een van haar geliefde leeus. (Foto: Facebook) Honderde boodskappe van medelye het ingestroom ná die dood van Annel Snyman (38), eienaar van die Loebies-roofdierpark buite Bela-Bela (Warmbad) in Limpopo. Snyman is beskryf as ŉ vrou met ŉ ongelooflike liefde vir diere en iemand wat altyd goedgesind teenoor mens én dier was. Vir Snyman se familie is die verlies enorm, maar daar is ook meer vrae as antwoorde ná haar dood laat Maandagaand. Snyman was saam met ŉ vriend by die Cayley Mountain Resort in KwaZulu-Natal vir ŉ wegbreekkans, toe haar vriend haar liggaam glo Maandag omstreeks 22:30 in die badkamer ontdek het. Snyman het haarself oënskynlik om die lewe gebring deur haar met ŉ rekverband agter die deur op te hang. Antoinette Snyman, Annel se ma, het gesê die vriend het hulle Dinsdagoggend vroeg van haar vermeende selfmoord in kennis gestel, nadat die polisie kort ná middernag al na die toneel ontbied is. Antoinette het gesê Annel het wél lupus gehad, maar dat sy nie ŉ depressielyer was of enige selfmoordneigings gehad het nie. “Wát gebeur het, weet ek nie. Ek wéét nie. Dis ŉ slegte storie vir ons,” het Antoinette gesê. Annel het die bekende roofdierpark op haar pa, Hennie, se plaas bedryf, terwyl Antoinette vir die gasteplaas verantwoordelik is. Annel het na tientalle roofdiere omgesien. “Sy het ŉ absolute gawe gehad om met mense en diere te werk,” het Antoinette gesê. Antoinette het gesê haar man en seun, Nardus, is self na die toneel om te probeer vasstel wat presies gebeur het en het gevra dat ŉ behoorlike ondersoek na die omstandighede rakende Annel se dood gedoen word. Begrafnisreëling sal eers ná afloop van die nadoodse ondersoek gefinaliseer word. Honderde mense het intussen boodskappe van medelye ná Snyman se dood op sosiale media geplaas. Verskeie daarvan is afkomstig van internasionale besoekers wat die roofdierpark besoek en Snyman daar ontmoet het. Maroela Media het die polisie genader om kommentaar oor die voorval en wag op terugvoer.